Billetsalget til årets Distortion Festival i København er allerede i gang, og i år indføres et nyt tiltag, som skal sikre bedre renhold og sikkerhed, nemlig gadearmbånd. Formålet med armbåndene er, at Distortion vil kunne fortsætte som en gadefestival og ikke kun en natklubs-festival. Alle indtægterne fra gadearmbåndene vil gå til renhold og sikkerhed, som var en stor udfordring sidste år.

Det blev ved sidste års Distortion tydligt, at gadefesten var blevet en kæmpe succes med over 275.000 besøgende over festivalens fem dage. Oprindeligt var festivalen tænkt som gratis forfester til de vilde nattefester, men siden omkostningerne er vokset, har Distortion valgt at indføre gadearmbånd til at finansiere to større udgifter som renhold og sikkerhed.

Grundlæggeren af Distortion, Thomas Fleurquin udtaler: "Vi vil bevare Distortion, som den er med billig bar og gadefester. Distortion skal være en folkefest, og gadefesterne skal kunne stå på egne ben".

Festivalen opfordrer alle, som fortsat ønsker at feste i Københavns gader, eller folk som gerne vil støtte op om oprydningen, til at købe gadearmbåndet. Armbåndet koster 100 kroner og giver mulighed for at sikre festivalens fremtid, som vi kender dem, samt at efterlade byen flot og ren.

Distortion kører fra onsdag 30. maj – søndag 3. juni 2012

Onsdag 30. maj City med fokus på Højbro Plads, Gammeltorv og Nytorv

Torsdag 31. maj Nørrebro med fokus på den Røde Plads

Fredag 1. juni Vesterbro med fokus på Sdr. Boulevard og Enghave Station

Lørdag 2. juni Final Party (sted følger)

Søndag 3. juni Søndag (sted følger)

Gadearmbånd og billetter til Distortion kan købes her.

Hold dig opdateret på årets program for Distortion på dens officielle hjemmeside.